  Наталья Тетерина 15-тӥ коньывуонэ Ижкарысь Студентъёслэн «Интеграл» дворецазы Егитъёслэн но студентъёслэн дунневыл фестивальзылэсь улосвыл программазэ сӥё-дано усьтон ужрад ортчиз. 14-тӥ коньывуонэ Удмуртилэн шоркараз 26 кунысь Дунневыл фестивале пыриськись егитъёс вуизы. Соос пӧлын Россиысь 115 адями но кун сьӧрысь 47 адями. Улосвыл программаез радъясьёс куноослы тунсыко ужрадъёс дасязы. Ӵукна 15-тӥ коньывуонэ егитъёс Пичи Пурга ёросысь «Брангуртысь песянайёсын» тодматскизы: коллективлэн кылдэмез сярысь кылзӥськизы, музеёзэс адӟизы, перепеч веръязы но черке ветлӥзы. Тодэ вайытом, сое пуктон понна ик песянайёс быдэс дуннелы тодмо луизы. Сарапулын делегациез вузчилэн П. А. Башенинлэн юртаз «В гости на купеческую дачу» театр программа возьмаз. Егитъёс ХХ даурлэн кутсконаз улӥсь купеч семьялэн йылолъёссы, нылпи визьнодан но дышетон сярысь тодӥзы, вашкала салон шудонъёсын шудӥзы. Ижкарысь Студентъёслэн «Интеграл» дворецазы фестивальлэсь улосвыл программазэ сӥё-дано усьтон ужрадэ Удмурт Элькун кивалтэтлэсь кивалтӥсьсэ нырысетӥ воштӥсь Александр Свинин пыриськиз. Творчествоя номеръёс, Ижкарысь техникая кун университетысь студентъёсын кенешон вӧлметъёсын (дискуссионной площадкаын) пумиськон егитъёслы тунсыко потӥзы. Нош ӝыт делегация «Дзержинец» лагерьын «Эктоника» удмурт йӧскалык дискотекаын шулдыръяськиз. Тодэ вайытом, матысь нуналъёсы егитъёс П. И. Чайковскийлэнмузей-усадьбаяз, Ижкарысь автозаводэ, М. Т. Калашников нимо музее вуылозы но «Удмуртия — часть глобального мира» ӵектосъёсъя сессиын Удмурт кун университетысь студентъёсын пумиськозы. Со сяна, улосвыл программа улсын ик Ижкарын Пиналъёс понна йӧскалыккуспо лагерь радъяськоз. Ватсалом, 14–17 коньывуонэ Сочие Егитъёслэн но студентъёслэн XIX дунневыл фестивалязы 150 кунъёсысь 20 сюрс адями люкаськоз. Соос пӧлын Удмуртилэн 125 пыриськисьёслэсь но 60 волонтёръёслэсь делегациез.  Кунгож сьӧрысь куноос "Брангуртысь песянайёс" дорын Тегъёс: Ижкар егитъёс Удмуртия студентъёс Мерлык Брангуртпесянайёс  